Document ID: 32004R0775

Komisijos reglamentas 775/2004/EB
2004 m. balandžio 26 d.
iš dalies keičiantis Europos Parlamento ir Tarybos reglamentą (EB) Nr. 304/2003 dėl pavojingų cheminių medžiagų eksporto ir importo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. sausio 28 d. Europos Parlamento ir Tarybos reglamentą (EB) Nr. 304/2003 dėl pavojingų cheminių medžiagų eksporto ir importo [1], ypač į jo22 straipsnio 1 dalį,
kadangi:
(1) Reglamentu (EB) Nr. 304/2003 įgyvendinama 1998 m. rugsėjo 11 d. pasirašytą ir Tarybos sprendimu 2003/106/EB [2] patvirtinta Roterdamo konvenciją dėl iš anksto pranešto sutikimo (PIC - prior informed consent) procedūros, taikomos tarptautinėje prekyboje tam tikroms pavojingoms cheminėms medžiagoms ir pesticidams.
(2) Reglamento (EB) Nr. 304/2003 I priedą sudaro trys dalys, kurias sudaro cheminių medžiagų, kurioms privaloma pranešimo apie eksportą procedūra, sąrašas, cheminių medžiagų, kurioms taikomas PIC pranešimas, sąrašas ir cheminių medžiagų, kurioms privaloma PIC procedūra pagal Roterdamo konvenciją, sąrašas.
(3) Atsižvelgiant į Komisijos sprendimus 2004/141/EB [3], 2004/248/EB [4], 2004/140/EB [5] ir 2004/247/EB [6], priimtus pagal 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [7], kuriais draudžiamas arba labai apribojamas cheminių medžiagų amitrazo, atrazino, fentiono ir simazino naudojimas, šios cheminės medžiagos turėtų būti įtrauktos į cheminių medžiagų sąrašus, esančius Reglamento (EB) Nr. 304/2003 I priedo 1 ir 2 dalyse.
(4) 2003 m. birželio 18 d. Europos Parlamento ir Tarybos direktyva 2003/53/EB dėl tam tikrų pavojingų medžiagų ir preparatų pardavimo ir naudojimo apribojimų [8] labai apribojamas cheminių medžiagų nonilfenolio ir nonilfenoletoksilato naudojimas pramonėje. Be to, pagal 2002 m. lapkričio 20 d. Komisijos reglamentą (EB) Nr. 2076/2002, pratęsiantį Tarybos direktyvos 91/414/EEB 8 straipsnio 2 dalyje nurodytą laikotarpį dėl tam tikrų veikliųjų medžiagų neįrašymo į tos direktyvos I priedą ir dėl augalų apsaugos produktų, savo sudėtyje turinčių šių veikliųjų medžiagų, registracijos panaikinimo [9], nonilfenoletoksilatas buvo išbrauktas iš Direktyvos 91/414/EEB I priedo, o leidimai jo turintiems augalų apsaugos produktams turėjo būti panaikinti iki 2003 m. liepos 25 d. Taigi abi šios cheminės medžiagos turėtų būti įtrauktos į cheminių medžiagų sąrašus, esančius Reglamento (EB) Nr. 304/2003 I priedo 1 ir 2 dalyse.
(5) Tarpvyriausybinis derybų dėl konvencijos komitetas (INC) dešimtajame posėdyje, vykusiame 2003 m. lapkričio 17 d. - 21 d., nusprendė, kad cheminei medžiagai DNOC ir asbesto pluoštams amozitui, antofilitui, aktinolitui ir tremolitui irgi turėtų būti taikoma laikinoji PIC procedūra. Taigi, šios cheminės medžiagos turėtų būti įtrauktos į cheminių medžiagų sąrašą, esantį Reglamento (EB) Nr. 304/2003 I priedo 3 dalyje, o esami 1 ir 2 dalių sąrašo įrašai turėtų būti iš dalies keičiami.
(6) Tame pačiame posėdyje INC nusprendė, kad barstomiesiems miltelių preparatams, kuriuos sudaro benomilo 7 % arba daugiau, karbofurano 10 % arba daugiau ir tiramo 15 % arba daugiau mišinys, irgi turėtų būti taikoma laikinoji PIC procedūra. Taigi tokie preparatai irgi turėtų būti įtraukti į cheminių medžiagų sąrašus, esančius Reglamento (EB) Nr. 304/2003 I priedo 1 ir 3 dalyse.
(7) Todėl Reglamento (EB) Nr. 304/2003 I priedas turėtų būti iš dalies keičiamas.
(8) Šiame reglamente numatytos priemonės atitinka pagal Tarybos direktyvos 67/548/EEB [10] 29 straipsnį sudaryto komiteto nuomonę,
PRIĖMĖ ŠI REGLAMENTĄ:
1 straipsnis
Reglamento (EB) Nr. 304/2003 I priedas iš dalies keičiamas kaip nurodyta šio reglamento priede.
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 26 d.

Labels: 3
1
20